હવે શ્રીમતીજીની કમાન છટકી. ‘હવે આવાં ત્રાગાં કરવાં રહેવા દો. શોભતા નથી આ ઉંમરે આવી વાતો કરતા. કયાંની વાત કયાં લઈ જાવ છો ? તમને જ બહુ જિજ્ઞાસા હતી કે પિયરમાં જઈને તમે શું કરો ને શું વાતો કરો – તો મેં તમને કહ્યું. હવે જાવ છાનામાના ઑફિસે ને મને મારું કામ કરવા દો. આ છેલ્લે છેલ્લે તમને એક દાખલો આપી દઉં કે તમારીએ આંખો ઊઘડે. આપણી સોસાયટીના આ જમ જેવા સેક્રેટરી ત્રિવેદી સાહેબ છે ને, એની વહુ કેટલાં વરસના છે ખબર છે ? આ હમણાં એને ૭૪ વર્ષ પૂરાં થયાં. એમને એક જ ભાઈ છે અને એ પણ ઑસ્ટ્રેલિયામાં . માબાપ તો કયારના ગુજરી ગયાં. એમને બે દીકરીઓ જ છે. એક બેંગલોરમાં અને બીજી લંડનમાં. એને ગામમાં કોઈ પિયરના સગાંવહાલાં નથી એટલ અમરી લેડિઝની કિટીપાર્ટી હોય ત્યારે એ કાયમ વસવસો કરતાં હોય કે મારે તો પિયરમાં અહીં કોઈ ન મળે.